Informácia o poplatkoch v materských školách a školskom klube detí pri základných školách a v zariadeniach školského spravovania pri základných a materských školách v zriaďovateľskej pôsobnosti MČ Bratislava-Rača od 1.1.2022

V zmysle VZN Mestskej časti Bratislava-Rača č.5/2021 z 28.9.2021, o určení výšky príspevku a spôsobe jeho platby na čiastočnú úhradu nákladov v školách a školských zariadeniach sa od 1.1.2022 menia poplatky nasledovne:

1. Výška príspevku v materskej škole a v školskom klube detí pri základnej škole:

1. v materskej škole **počas bežnej prevádzky** je príspevok pre jedno nezaopatrené dieťa vo výške 38 €,- / mesiac (čl. 2 bod 1 nariadenia),
2. **v materskej škole počas letnej prevádzky** (v mesiacoch júl a august) je príspevok pre jedno nezaopatrené dieťa vo výške **57,- € / mesiac** (čl. 2 bod 2 nariadenia),
3. v školskom klube detí (ŠKD) je príspevok pre jedno nezaopatrené dieťa vo výške 29,- € / mesiac (čl. 3 bod 1 nariadenia).

*Za tretie dieťa a každé ďalšie dieťa, ktoré navštevuje materskú alebo základnú školu v zriaďovateľskej pôsobnosti mestskej časti Bratislava-Rača, zákonný zástupca mesačný príspevok neuhrádza. Do tohto počtu sa nezapočítava dieťa plniace povinné predprimárne vzdelávanie v materskej škole, za ktoré sa príspevok neuhrádza.*

*Príspevok sa uhrádza najneskôr do 25. dňa príslušného kalendárneho mesiaca, ktorý predchádza kalendárnemu mesiacu dochádzky dieťaťa do materskej školy alebo ŠKD. V prvom mesiaci dochádzky do materskej školy alebo ŠKD sa príspevok uhrádza do 10. dňa príslušného mesiaca.*

2. Výšku stravného na jedno jedlo určujú aktuálne finančné pásma na nákup potravín na jedno jedlo podľa vekových kategórií stravníkov, ktoré sú stanovené Ministerstvom školstva, vedy, výskumu a športu Slovenskej republiky.

1. Výška stravného na jedno jedlo:

* v materskej škole zodpovedá 3. finančnému pásmu, t.j. spolu 1,54 €/deň (suma zahŕňa desiatu, obed, olovrant)
* v základnej škole 3. finančnému pásmu, t.j:
* 1,21 € / 1. stupeň
* 1,30 € / 2. stupeň

1. Výška príspevku na režijné náklady je:

* 8,- € / mesiac v materskej škole
* 9,- €/ mesiac v základnej škole

*V prípade možnosti čerpať štátnu dotáciu na jedno dieťa a deň sa reálne náklady zákonných zástupcov na stravné znížia o túto sumu.*

*Výška stravného pre iných stravníkov (cudzí stravníci, zamestnanci) je* ***1,41 € plus režijné náklady****. Z toho cena na nákup potravín je 1,41 € a suma za režijné náklady bude vypočítaná zo skutočných nákladov potrebných na prípravu 1 jedla (zamestnanci hradia príspevok na stravné v zmysle § 152 ods. 3 Zákonníka práce).*